*****

ΚΑΝΟΝΙΣΜΟΣ (ΕΟΚ) αριθ. 2247/90 ΤΗΣ ΕΠΙΤΡΟΠΗΣ

της 31ης Ιουλίου 1990

που καθορίζει τα κράτη μέλη στα οποία πραγματοποιούνται οι διαφημιστικές εκστρατείες υπέρ της καταναλώσεως χυμού σταφυλής κατά την περίοδο 1989/90

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1325/90 (2), και ιδίως το άρθρο 46 παράγραφος 5 και το άρθρο 81,

τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την αξία της λογιστικής μονάδας και τις τιμές μετατροπής που πρέπει να εφαρμόζονται στα πλαίσια της γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 1636/87 (4),

τον κανονισμό (ΕΟΚ) αριθ. 1678/85 του Συμβουλίου της 11ης Ιουνίου 1985 περί του καθορισμού των τιμών συναλλάγματος που πρέπει να εφαρμοστούν στο γεωργικό τομέα (5), όπως τροποποιήθηκε τελευταία από τον κανονισμό (ΕΟΚ) αριθ. 1179/90 (6),

Εκτιμώντας:

ότι ο κανονισμός (ΕΟΚ) αριθ. 3461/85 της Επιτροπής της 9ης Δεκεμβρίου 1985 σχετικά με την οργάνωση των διαφημιστικών εκστρατειών για την προώθηση της κατανάλωσης χυμού σταφυλής (7), όπως τροποποιήθηκε τελευταία από τον κανονισμό (ΕΟΚ) αριθ. 2106/89 (8), προβλέπει στο άρθρο 1 παράγραφος 2 ότι, για κάθε περίοδο, καθορίζονται τα κράτη μέλη στα οποία πραγματοποιούνται οι διαφημιστικές εκστρατείες και το συνολικό ποσό που προορίζεται για τη χρηματοδότηση αυτών των διαφημιστικών εκστρατειών σε καθένα από τα εν λόγω κράτη μέλη·

ότι ο κανονισμός (ΕΟΚ) αριθ. 2641/88 της Επιτροπής της 25ης Αυγούστου 1988 περί λεπτομερειών εφαρμογής του καθεστώτος ενίσχυσης στη χρησιμοποίηση σταφυλών, γλεύκους σταφυλής και συμπυκνωμένου γλεύκους σταφυλής για την παραγωγή χυμού σταφυλής (9), όπως τροποποιήθηκε τελευταία από τον κανονισμό (ΕΟΚ) αριθ. 2255/89 (10), καθόρισε, στο άρθρο 4 παράγραφος 2, το μέρος της ενίσχυσης που προορίζεται για τη χρηματοδότηση της διαφημιστικής εκστρατείας σε 35 %·

ότι ο κανονισμός (ΕΟΚ) αριθ. 2484/89 της Επιτροπής της 14ης Αυγούστου 1989 για τον καθορισμό των τιμών αγοράς και των ενισχύσεων καθώς και ορισμένων άλλων στοιχείων που εφαρμόζονται για την περίοδο 1989/90, στα μέτρα παρέμβασης στον αμπελοοινικό τομέα (11) καθόρισε, στο παράρτημα IV, το ποσό ενίσχυσης για την περίοδο 1989/90·

ότι το διαθέσιμο ποσό για τη χρηματοδότηση αυτή εξαρτάται από τις ποσότητες των προϊόντων για τα οποία χορηγείται ενίσχυση· ότι οι προϋπολογισμοί που εγκρίθηκαν για τη χρηματοδότηση των εκστρατειών προωθήσεως το 1985/86, 1986/87, 1987/88 και 1988/89 αποδείχθηκε πολύ χαμηλό από ποσό περίπου 409 000 Ecu· ότι το διαθέσιμο ποσό για τη χρηματοδότηση του μέτρου για την περίοδο εμπορίας 1989/90 υπολογίζεται σε 5 000 000 Ecu· ότι, κατά τον τρόπο αυτό το συνολικό διαθέσιμο ποσό κατά την περίοδο εμπορίας 1989/90 ανέρχεται σε 5 409 000 Ecu·

ότι το ποσό που εγκρίνεται δεν επιτρέπει την ανάληψη αποτελεσματικών διαφημιστικών εκστρατειών σε όλη την Κοινότητα· ότι, ως εκ τούτου, είναι σκόπιμο να συνεχιστεί η διεξαγωγή διαφημιστικών εκστρατειών στα κράτη μέλη στα οποία πραγματοποιήθηκαν παρόμοιες εκστρατείες κατά τη διάρκεια της προηγούμενης περιόδου εμπορίας· ότι εξάλλου πρέπει να περιοριστούν στην Ισπανία οι χρηματοδοτούμενες από τον προϋπολογισμό που λαμβάνεται υπόψη για το εν λόγω κράτος μέλος εκστρατείες, λόγω των περιορισμένων δυνατοτήτων, να διαθέσει το εν λόγω προϊόν σε αγορές άλλες εκτός από τη δική του·

ότι ο κανονισμός (ΕΟΚ) αριθ. 3461/85 προβλέπει στο άρθρο 3 παράγραφος 4 ότι πραγματοποιούνται μελέτες που θα επιτρέψουν την εξακρίβωση της αποτελεσματικότητας των δράσεων κατά τη διάρκεια ή μετά την περίοδο πραγματοποιήσεώς τους·

ότι για να εξασφαλιστεί η καλύτερη διαχείριση του προϋπολογισμού πρέπει να καθοριστεί ημερομηνία λήξεως για την υπογραφή και την πληρωμή των συμβάσεων·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο 1989/90, οι διαφημιστικές εκστρατείες για την προώθηση της κατανάλωσης χυμού σταφυλής που αναφέρεται στο άρθρο 1 παράγραφος 1 του κανονισμού (ΕΟΚ) αριθ. 3461/85 πραγματοποιούνται στη Γερμανία, στη Γαλλία, στην Ιταλία, στην Ισπανία, στο Βέλγιο και στις Κάτω Χώρες.

Το συνολικό ποσό που προορίζεται για τη χρηματοδότηση αυτής της εκστρατείας είναι:

- 1 594 000 Ecu στη Γερμανία,

- 1 384 000 Ecu στη Γαλλία,

- 805 000 Ecu στην Ιταλία,

- 1 070 000 Ecu στην Ισπανία,

- 178 000 Ecu στο Βέλγιο,

- 178 000 Ecu στις Κάτω Χώρες.

Επιπλέον, προβλέπεται ποσό 200 000 Ecu για την πραγματοποίηση μελέτης αποτελεσματικότητας των διαφημιστικών εκστρατειών που πραγματοποιούνται στα πλαίσια του κανονισμού (ΕΟΚ) αριθ. 3461/85, μετά την προκήρυξη διαγωνισμού που οργανώθηκε από την Επιτροπή.

2. Οι συμβάσεις που πραγματοποιούνται στα πλαίσια αυτής της διαφημιστικής εκστρατείας υπογράφονται το αργότερο εντός εννέα μηνών μετά την έναρξη ισχύος του κανονισμού αυτού. Η πληρωμή των συμβάσεων πραγματοποιείται το αργότερο τρεις μήνες μετά το τέλος της πραγματοποιήσεως των συμβάσεων.

3. Η μετατροπή σε εθνικό νόμισμα των ποσών που αναφέρονται στην παράγραφο 1 πραγματοποιείται με τη βοήθεια των αγροτικών ισοτιμιών που ισχύουν στον τομέα του οίνου την 1η Σεπτεμβρίου 1989.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Ιουλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 132 της 23. 5. 1990, σ. 19.

(3) ΕΕ αριθ. L 164 της 24. 6. 1985, σ. 1.

(4) ΕΕ αριθ. L 153 της 13. 6. 1987, σ. 1.

(5) ΕΕ αριθ. L 164 της 24. 6. 1985, σ. 11.

(6) ΕΕ αριθ. L 119 της 11. 5. 1990, σ. 1.

(7) ΕΕ αριθ. L 332 της 10. 12. 1985, σ. 22.

(8) ΕΕ αριθ. L 201 της 14. 7. 1989, σ. 20.

(9) ΕΕ αριθ. L 236 της 26. 8. 1988, σ. 25.

(10) ΕΕ αριθ. L 216 της 27. 7. 1989, σ. 23.

(11) ΕΕ αριθ. L 238 της 15. 8. 1989, σ. 12.